L-Unjoni Ewropea (UE) u l-Kunsill tal-Ewropa jopponu bil-qawwa l-piena tal-mewt f'kull ħin u fiċ-ċirkostanzi kollha. Il-piena tal-mewt hija piena krudili, inumana u degradanti li tmur kontra d-dritt għall-ħajja. Il-piena tal-mewt tfisser tpattija, mhux ġustizzja, u l-abolizzjoni tagħha tikkontribwixxi għat-tisħiħ tad-dinjità tal-bniedem. Diġà hemm 142 pajjiż, li jirrappreżentaw 74 % tal-istati membri tan-NU, li waqfu jużaw il-piena tal-mewt; dan għamluh billi neħħewha mill-kodiċi penali tagħhom jew inkella billi waqqfu l-eżekuzzjonijiet għal żmien twil. It-tendenza tal-abolizzjoni qed tkompli, u n-numru tas-sentenzi tal-mewt u tal-eżekuzzjonijiet qed jonqos ukoll. Fl-2018 saru eżekuzzjonijiet f'20 pajjiż; dan jirrappreżenta livell storikament baxx ta' 10 % tal-pajjiżi fid-dinja. L-istati membri tal-Kunsill tal-Ewropa li għadhom ma aderixxewx għall-Protokolli Nru 6 u 13 tal-Konvenzjoni għall-Protezzjoni tad-Drittijiet tal-Bniedem u tal-Libertajiet Fundamentali huma mitluba li jagħmlu dan mingħajr dewmien. Il-Kunsill tal-Ewropa u l-UE mill-ġdid iħeġġu lill-Belarussja tabolixxi l-piena tal-mewt u tingħaqad mal-komunità ta' nazzjonijiet li għażlu li jissostitwixxu t-tpattija bid-dinjità tal-bniedem. Jistiednu wkoll lill-osservaturi fil-Kunsill tal-Ewropa li għadhom ma abolixxewx il-piena tal-mewt biex jinvolvu ruħhom fi djalogu dwar l-ostakli li qed jimblokkaw l-abolizzjoni. L-UE u l-Kunsill tal-Ewropa jinkoraġġixxu lill-pajjiżi kollha biex jingħaqdu fl-Alleanza Globali għal Kummerċ Liberu mit-Torturi, li bħalissa tinvolvi 62 Stat li huma impenjati li jirrestrinġu l-kummerċ ta' oġġetti użati għat-tortura u għall-piena tal-mewt. Il-kooperazzjoni globali kontra l-piena tal-mewt tista' twassal għal bidla. Tista' tgħin ukoll biex tiġi miġġielda l-kriminalità organizzata internazzjonali, peress li l-istati abolizzjonisti spiss ma jestradixxux persuni ssuspettati lejn pajjiżi fejn jistgħu jiffaċċjaw il-piena kapitali. Hemm maġġoranza li dejjem qed tikber ta' nies u mexxejja li jemmnu li l-piena tal-mewt mhijiex deterrent aħjar kontra l-kriminalità minn pieni oħra, u li din ma tikkontribwixxix għas-sikurezza pubblika. Il-piena tal-mewt taffettwa b'mod sproporzjonat il-membri ta' gruppi vulnerabbli li ma jifilħux iħallsu għal avukati tad-difiża esperjenzati, u l-priġunieri li qed jistennew il-piena tal-mewt jirrappreżentaw is-sezzjonijiet tas-soċjetà li huma l-iktar marġinalizzati. Din il-piena krudili għandha wkoll impatt fuq il-qraba tal-persuni soġġetti għall-piena tal-mewt, l-ewwel u qabel kollox fuq uliedhom. Li t-tfal u l-familji jiċċaħħdu mid-dfin jew mill-kremazzjoni jikser id-drittijiet tal-bniedem tagħhom, speċjalment id-dritt li jkunu ħielsa minn trattament krudili, inuman jew degradanti. It-tfal li tilfu ġenituri b'dan il-mod isofru trawma profonda u luttu prolongat. Ħadd aħjar minn dawn il-vittmi inviżibbli ma jista' jifhem l-impatt tal-piena tal-mewt. L-UE u l-Kunsill tal-Ewropa jirrikonoxxu l-importanza ta' dibattitu pubbliku informat korrettament dwar il-piena tal-mewt. Jirriżulta li iktar ma l-pubbliku jkun informat dwar l-eżekuzzjonijiet, dwar ir-raġunijiet tal-abolizzjoni u dwar l-alternattivi għall-piena kapitali, iktar jaqbel mal-abolizzjoni.